แรงซื้อกลับหุ้นบิ๊กแคป หนุน SET ปิดเหลือลบ 1 จุด โบรกฯคาดพรุ่งนี้ไซด์เวย์
SET ปิดเหลือลบ 1 จุด รับแรงซื้อกลับหุ้นบิ๊กแคป โดยเฉพาะกลุ่มแบงก์ แนวโน้มพรุ่งนี้คาดแกว่งไซด์เวย์ รอติดตามความชัดเจนการประชุมเฟด โดยให้แนวต้าน 1,650 จุด แนวรับ 1,630 จุด
25 ม.ค. 2565

นายชัยพร น้อมพิทักษ์เจริญ รองกรรมการผู้จัดการสายงานค้าหลักทรัพย์บุคคล บล.บัวหลวง กล่าวว่า ตลาดหุ้นไทยวันนี้ปรับตัวลดลงตามทิศทางเดียวกับตลาดหุ้นภูมิภาคเอเชีย จากความกังวลเกี่ยวกับการประชุมธนาคารกลางสหรัฐฯ (เฟด) ที่คาดว่าจะมีความชัดเจนเกี่ยวกับการพิจาณณาปรับขึ้นอัตราดอกเบี้ยสหรัฐฯ อีกทั้งมีความกังวลเกี่ยวกับสถานการณ์ตึงเครียดระหว่างรัสเซียและยูเครนเข้ามากดดันตลาด
อย่างไรก็ตามการเคลื่อนไหวในช่วงภาคบ่ายเริ่มมีแรงซื้อกลับเข้ามาในหุ้นขนาดใหญ่ โดยเฉพาะกลุ่มแบงก์เข้ามาช่วยหนุนดัชนีให้กลับมาปรับลดลงน้อยกว่าในช่วงเช้า
สำหรับแนวโน้มในวันพรุ่งนี้คาดว่าดัชนีจะแกว่งตัวไซด์เวย์ เพื่อรอความชัดเจนของการประชุมเฟด โดยให้แนวต้าน 1,650 จุด แนวรับ 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 5,199.82 ล้านบาท ปิดที่ 143.50 บาท เพิ่มขึ้น 3.50 บาท
BBL มูลค่าการซื้อขาย 3,917.87 ล้านบาท ปิดที่ 133.50 บาท เพิ่มขึ้น 4.00 บาท
EA มูลค่าการซื้อขาย 2,765.50 ล้านบาท ปิดที่ 97.00 บาท ลดลง 1.25 บาท
SCB มูลค่าการซื้อขาย 2,002.76 ล้านบาท ปิดที่ 123.50 บาท เพิ่มขึ้น 0.50 บาท
PTT มูลค่าการซื้อขาย 1,512.46 ล้านบาท ปิดที่ 38.25 บาท ลดลง 0.25 บาท